
НАРЕДБА №2
ЗА УСЛОВИЯТА И РЕДА ЗА РЕГИСТРАЦИЯ НА ИНДИВИДУАЛНИ ЕЛЕКТРИЧЕСКИ ПРЕВОЗНИ СРЕДСТВА НА ТЕРИТОРИЯТА НА ОБЩИНА НЕСЕБЪР
                                                                          
Глава първа
ОБЩИ ПОЛОЖЕНИЯ

	Чл.1. С тази наредба се уреждат условията и реда за регистрация на индивидуални електрически превозни средства (ИЕПС) на територията на община Несебър.
Чл.2. Целите на наредбата са: 
(1) Създаване на организация за регистрация, водене и поддържане на регистър на ИЕПС.
(2) Регламентиране на взаимодействието между общината, контролните органи и собствениците на ИЕПС.
(3) Осигуряване изпълнението на изискванията за безопасност, обществен ред и отговорна употреба на този вид превозни средства, като същевременно се предостави рамка за тяхното регулиране. 

Глава втора
РЕД И УСОВИЯ ЗА РЕГИСТРАЦИЯ

Чл.3. Регистрацията на ИЕПС се извършва от структурно звено/служители, определени със заповед на кмета на общината.
Чл.4. Длъжностните лица по чл.3: 
(1) Разглеждат заявленията за регистрация на ИЕПС по допустимост. 
(2) Проверяват съдържанието на документите и съответствието на ИЕПС с §1 от ДР на настоящата наредба. 
(3) Вписват данните в общинския регистър.
(4) Издават регистрационен стикер.
(5) Съхраняват документите за регистрация.
	Чл.5.(1) Индивидуално електрическо превозно средство се регистрира на името на неговия собственик по производствения идентификационен номер на превозното средство. 
(2) Регистрацията на ИЕПС е безсрочна, като за целта се издава стикер. Стикерът е светлоотразителен, съдържа логото на Община Несебър, главни букви „НС“ и вертикално разположени цифри.
	(3) Собственикът на ИЕПС следва да е регистриран по постоянен или настоящ адрес на територията на община Несебър.
(4) Собственикът на ИЕПС следва да е на възраст над 16 навършени години.
(5) ИЕПС следва да отговаря на изискванията на Закона за движение по пътищата, като трябва да има изправни спирачки,  механичен или електронен звънец и да няма друг звуков сигнал, устройство за излъчване на бяла или жълта добре различима светлина отпред и устройство за излъчване на червена светлина отзад.
(6) Допуска се ИЕПС да се управлява и от лице, различно от собственика, като данните на ползвателя се вписват в регистъра по чл.9.
Чл.6.(1) Заявленията за регистрация на ИЕПС се подават по образец, утвърден от кмета на Община Несебър в центъра за административно обслужване.
(2) Към заявлението се прилагат следните документи:
1. Копие от документа за собственост на ИЕПС; 
2. Копие от сертификат/декларация за съответствие, предоставени при покупката на ИЕПС;
3. Обстоятелствата за постоянен/настоящ адрес на заявителя се удостоверяват служебно.
(3)  Регистрацията се извършва в седем дневен срок от подаване на заявлението. 
(4) Регистрационния стикер се предава на заявителя след заплащане на съответната такса по реда на Наредба №11 за определяне и администриране на местните такси и цени на услуги на територията на община Несебър. 
(5) Регистрационния стикер се поставя на видно място върху ИЕПС.
(6)При промяна в собствеността на вече регистрирано ИЕПС, новият собственик подава заявление в 7-дневен срок от придобиването му, като се прилагат алинеи 1-5.
Чл.7.(1) Регистрация не се извършва в случаите, когато:
1.заявлението не е придружено с необходимите документи и/или не са налице  обстоятелствата, подлежащи на служебно удостоверяване;
2. в администрацията има данни, че ИЕПС е обект на кражба или друго противоправно отнемане.
(2) В случай на констатиране на обстоятелства по ал.1, заявителят се уведомява лично.
Чл.8. (1) Регистрацията на ИЕПС се прекратява и същото се дерегистрира при следните обстоятелства: 
1.По искане на собственика на ИЕПС, заявено писмено.
2.При промяна в собствеността на ИЕПС.
3.При тотална щета на ИЕПС.
4.Когато ИЕПС не се използва от собственика/ползвателя, вписани в регистъра по чл.9; 
5.Когато контролен орган е установил, че ИЕПС е модифицирано след регистрацията му и не съответства на издадения сертификат.
 (2) При дерегистрация на ИЕПС, издадените стикери губят своето правно действие.
Чл.9. (1)Община Несебър поддържа електронен регистър на ИЕПС, съдържащ: 
1. Регистрационен номер на ИЕПС.
2. Дата на регистрация.
3. Входящ номер на заявлението по чл.6.
4.Данни за собственика.
5.Данни за ползвателя.
6. Данни за ИЕПС.
[bookmark: _GoBack]7. Дата и основание на прекратяване на регистрацията.
(2) На сайта на Община Несебър се публикуват данните по т.1, 2, 3, 6 и 7 от регистъра.

Глава трета
КОНТРОЛ И САНКЦИИ
Чл. 10. (1) Контрол върху спазване изискванията за регистрация на ИЕПС по реда на настоящата наредба се извършва от Общинско звено за самоохрана при Община Несебър.
(2) Контрол върху спазване изискванията, свързани с управление, паркиране и техническите изисквания за ИЕПС се извършва от Общинско звено за самоохрана при Община Несебър, по реда и съгласно условията на Наредба №1 за осигуряване на обществения ред, спокойствието и сигурността на гражданите, за опазване на общинската собственост и околната среда, за безопасността на движение на територията на Община Несебър и Закона за движение по пътищата.
Чл.11. (1) За нарушения, свързани с липсата на регистрация се налагат санкциите, предвидени в Закона за движение по пътищата. Нарушенията се установяват от длъжностни лица, определени със заповед на кмета на общината.
(2) Наказателните постановления се издават от кмета на общината.
(3)Установяването на нарушенията, издаването, обжалването и изпълнението на наказателните постановления се извършват по реда, определен в Закона за административните нарушения и наказания.
(4)Собственикът на ИЕПС, а когато в регистърът е вписан ползвател - ползвателят, отговаря за извършеното с него нарушение. Собственикът, се наказва с наказанието, предвидено за извършеното нарушение, ако не декларира на кого е предоставил превозното средство.
(5) Когато собственикът или ползвателят, вписан в регистъра, с което е извършено нарушението, е юридическо лице или едноличен търговец и неговият законен представител не декларира на кого е предоставил управлението на превозното средство, предвиденото наказание се налага на законния представител на собственика, съответно на ползвателя.
(6) Отговорност за извършените нарушения от малолетни и непълнолетни лица, носят съответно родителите, попечителите или настойниците, като се наказват с предвиденото наказание за извършеното нарушение.
(7) Когато собственик или вписан в регистъра ползвател на ИЕПС е юридическо лице, което е регистрирано в друга държава, на собственика, съответно на ползвателя, се налага имуществена санкция в размера на глобата, предвидена за съответното нарушение.

ДОПЪЛНИТЕЛНИ РАЗПОРЕДБИ

§1. По смисъла на наредбата „Индивидуално електрическо превозно средство (ИЕПС)“ е пътно превозно средство, оборудвано с електрически двигател/и и максимална конструктивна скорост, надвишаваща 6 km/h, но ненадвишаваща 25 km/h, без или със място за сядане с височина на точка R (референтна точка на седене), ненадвишаваща 540 mm, когато превозното средство е с не повече от две колела или с височина на точка R, ненадвишаваща 400 mm, когато превозното средство е с три или повече колела, със собствена маса до 50 kg. Не са индивидуални електрически превозни средства инвалидните колички, обслужващи лица с увреждания. 
§2. По смисъла на наредбата „Собственик“ е физическо или юридическо лице, което притежава ИЕПС на правно основание.
ПРЕХОДНИ И ЗАКЛЮЧИТЕЛНИ РАЗПОРЕДБИ
§1. Наредбата се приема на основание чл. 21, ал.2  във връзка с чл. 21, ал. 1, т.23 от Закона за местното самоуправление и местната администрация и чл. 80а, ал.4 и § 104, ал.1 от ПЗР на Закона за изменение и допълнение на Закона движение по пътищата.
§2. Изпълнението на наредбата се осъществява кмета на Община Несебър или упълномощени от него лица.
§3. Задължителните зони за паркиране на индивидуални електрически превозни средства, включително и максимално допустимия брой, както и условията и реда за тяхното предоставяне и ползване се определят с решение на Общински съвет-Несебър.
§4. Регистационния номер на ИЕПС съответства на цифровия в издадения стикер.
§5. В Наредба № 11 за определяне и администриране на местните такси и цени на услуги на територията на община Несебър се създава нов чл.108Б със следният текст:
„Чл.108Б За издаване на регистрационен стикер на ИЕПС на територията на община Несебър се заплаща такса в размер на 23.47 лв./ 12 евро. За издаване на дубликат при изгубване или унищожаване – 9.78 лв./5 евро.“
§6. Наредбата е приета с Решение № ….. от Протокол № ….. на Общински съвет-Несебър и влиза в сила 3-дневен срок от деня на публикуването и´ на интернет страницата на Общински съвет – Несебър.

